વિચારપ્રેરક લાગતી આ બધી વાતો ખરેખર તાર્કિક હશે કે તરંગી કલ્પના હશે, એ કહેવાનું આ તબક્કે અશક્ય જ લાગે છે. પરંતુ મગજ કસવા ખાતર માની લઈએ, કે પરગ્રહવાસીઓ વાળી થિયરી સાચી છે, તો નવો પ્રશ્ન એ ઉદભવે કે આ ‘પરગ્રહ’ એટલે પૃથ્વી સિવાયનો કયો ગ્રહ? અખિલ બ્રહ્માંડમાં એવો કયો ગ્રહ હોઈ શકે જ્યાં આપણા ‘ભગવાન લોકો’ રહેતા હોય?! હવે આજના સમયબિંદુએ આ પ્રશ્નનો જવાબ આપવો અશક્ય છે, કેમકે સૌરમંડળની બહારના ગ્રહો વિષે આપણને બહુ ઓછી માહિતી છે. અને જ્યારે માહિતી ઓછી-અધૂરી હોય, ત્યારે ઉંચી ઉંચી વાતો-ડંફાસો-તરંગોમાં સમય બગાડ્યા વિના માહિતી મેળવવામાં લાગવું જોઈએ. તો ચાલો આજે સૌરમંડળ સિવાયના કેટલાક ગ્રહો વિષે માહિતી મેળવીએ. આમેય પરગ્રહવાસી પ્રભુને શોધવા કરતાં હાલના તબક્કે વધુ જરૂરી વાત માનવ માટે ભવિષ્યનું રહેઠાણ શોધવાની છે.